Document ID: 31997D0818

ΑΠΟΦΑΣΗ ΤΟΥ ΣΥΜΒΟΥΛΙΟΥ της 28ης Νοεμβρίου 1997 σχετικά με την εφαρμογή της κοινής δράσης 96/588/ΚΕΠΠΑ, σχετικά με τις νάρκες κατά προσωπικού για να χρηματοδοτηθούν οι ειδικές εκκλήσεις της Διεθνούς Επιτροπής του Ερυθρού Σταυρού (97/818/ΚΕΠΠΑ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την Ευρωπαϊκή Ένωση, και ιδίως τα άρθρα I.3 και I.11,
τους γενικούς προσανατολισμούς του Ευρωπαϊκού Συμβουλίου, της 26ης και 27ης Ιουνίου 1992, το οποίο καθόρισε τους τομείς που εμπίπτουν στα θέματα ασφαλείας και μπορούν, από τη στιγμή της έναρξης ισχύος της συνθήκης για την Ευρωπαϊκή Ένωση, να αποτελέσουν αντικείμενο κοινών δράσεων,
Εκτιμώντας:
ότι, την 1η Οκτωβρίου 1996, το Συμβούλιο υιοθέτησε την κοινή δράση 96/588/ΚΕΠΠΑ (1) βάσει του άρθρου I.3 της συνθήκης για την Ευρωπαϊκή Ένωση, σχετικά με τις νάρκες κατά προσωπικού 7
ότι, δυνάμει των ειδικών δράσεων που προβλέπονται στο άρθρο 8 της εν λόγω κοινής δράσης προκειμένου να υποστηριχθεί η δράση προτεραιότητας της Ένωσης υπέρ των θυμάτων των ναρκών κατά προσωπικού, θα πρέπει να συγχρηματοδοτηθούν, με συμπληρωματική συνεισφορά, οι «ειδικές εκκλήσεις» της Διεθνούς Επιτροπής του Ερυθρού Σταυρού,
ΑΠΟΦΑΣΙΖΕΙ:
Άρθρο 1
1. Οι ειδικές εκκλήσεις της Διεθνούς Επιτροπής του Ερυθρού Σταυρού είναι επιλέξιμες για τη συγχρηματοδότηση της Ένωσης.
Το ακριβές ποσό της συνεισφοράς της Ένωσης αποτελεί αντικείμενο χρηματοδοτικής σύμβασης μεταξύ της Επιτροπής και της Διεθνούς Επιτροπής του Ερυθρού Σταυρού σύμφωνα με το δημοσιονομικό κανονισμό για τη συγχρηματοδότηση ενός σημαντικού ποσοστού των επιλέξιμων δαπανών, λαμβάνοντας υπόψη τις αρχές της καλής οικονομικής διαχείρισης, συμπεριλαμβανόμενης της σχέσης κόστους-αποτελεσματικότητας και της προστιθέμενης αξίας από τη συνεισφορά της Ένωσης.
2. Για τη χρηματοδότηση των δράσεων που προβλέπονται στην παράγραφο 1, ο γενικός προϋπολογισμός των Ευρωπαϊκών Κοινοτήτων επιβαρύνεται με ανώτατο ποσό 8 εκατομμυρίων Ecu για το έτος 1997.
3. Η διαχείριση της δαπάνης που χρηματοδοτείται από το οριζόμενο στην παράγραφο 1 ποσό πραγματοποιείται τηρουμένων των διαδικασιών και κανόνων της Ευρωπαϊκής Κοινότητας που εφαρμόζονται στο δημοσιονομικό τομέα.
Άρθρο 2
Η παρούσα απόφαση αρχίζει να ισχύει την ημέρα της έκδοσής της.
Η παρούσα απόφαση δημοσιεύεται στην Επίσημη Εφημερίδα.
Βρυξέλλες, 28 Νοεμβρίου 1997.

Labels: 2
13
15
5